taurobolium
Taurobolium, tyreoffer, som ca. 150-400 indgik i gudinden Kybeles kult. Mange fund af altre opstillet i forbindelse med offeret viser dets popularitet i Rom og i Romerrigets vestlige provinser.
Ritualets oprindelige betydning er uklar, men fra ca. 250 blev tauroboliet til en bloddåb, hvorunder tyrens blod skulle strømme ned over den mand, der modtog dåben som en indvielse og en ny fødsel. Den kristne digter Prudentius har malende skildret modsætningen mellem den ækle hedenske bloddåb og den rene kristne dåb i vand og helligånd.